**Rett fra dansestudier til jobb**

**Marion Range Aasbø er en av vårens avgangsstudenter ved Norges dansehøyskole. I løpet av tre år med jazzfordypning ved NDH har hun fått erfaring innenfor ulike teknikker, sjangere og stilarter. Endelig har hun funnet sin vei videre, og på avgangsforestilllingen og skolens jubileumsforestilling samme uke viste hun et bredt repertoar.**

**Hvordan har veien vært for deg gjennom studieårene?**

* *Grunnen til at jeg startet på NDH i utgangspunktet var fordi jeg ønsket å bli dansepedagog. Året før jeg startet på skolen var jeg i Sri Lanka og underviste barn og ungdom i jazzdans. Jeg jobbet fire uker på ”Deanna school of dancing” en ballettskole i hovedstaden Colombo med over 300 elever! Jeg kjente en enorm lidenskap for å undervise og når jeg kunne se dansegleden blomstre hos hver enkelt elev boblet jeg av lykke. Det var ingen tvil… når jeg kom hjem var jeg fast bestemt på utdanne meg innen dansepedagogikk og NDH var den perfekte plattformen for dette.*
* *Jeg ble overrasket over hvor mye dansetimer vi hadde på skolen og lysten på en dansekarriere ble veldig attraktiv for meg. I løpet av mitt 2. studieår ved NDH våget jeg å innrømme for meg selv at jeg innerst inne ville satse på dansen, og undervisningen ble noe jeg kunne lene meg på senere i livet. Jeg bestemte meg for at jeg ønsket mer baggasje, slik at mine fremtidige elever ville bli inspirert av veien jeg hadde gått før dem. Da jeg innså dette, ble veien frem mot 3. året mer målrettet og selvtilliten og selvfølelsen steg i takt med drømmene mine.*

**NDH er opptatt av å gi studentene bredde, føler du at du har fått en bredde?**

*- Jeg føler at jeg fått mange ben å stå på. I løpet av tre år ved NDH har jeg fått trene variert innenfor ulike teknikker, sjangere og stilarter. Jeg har forstått at klassisk ballett er basen for all dans; det er en logisk, metodisk og nøyaktig trening. Klassisk ballett skaper et grunnlag som også er anvendelig innenfor andre dansestiler og mange av grunnprinsippene er universelle i dans. Jeg har stor respekt for fagets regler og rammer, og jeg liker det!*

*- Det er så flott at alle har felles fag i første klasse slik at man får erfart de ulike dansestilene. På denne måten kjente jeg tidlig en bekreftelse på at jeg hadde valgt riktig fordypning. Det har vært helt genialt å kombinere den fysiske treningen med teoretiske fag som didaktikk, pedagogikk og dansehistorie. Jeg opplever at det fysiske blir forsterket av at jeg nå også har en teoretisk forståelse av dansefaget. Teknikk er for meg både en praktisk og teoretisk ferdighet som begge er avhengig av hverandre. Det er essensielt å kunne sanse, analysere kroppens funksjon i bevegelse og den teoretiske biten har hjulpet meg enormt. Overføringsverdien står sterk for meg, og i tiden fremover vil jeg analysere all ny kunnskap og utforske videre for å gi næring til min egenart; og søke etter min plass i danseverdenen.*

**Du er en av de som har fått individuell sangundervisning, hvordan har det vært?**

*- Det har vært utrolig givende og spennende å få individuelle sangtimer. Musikaldansen er en stor del av jazzfaget og jeg så dette som en ypperlig mulighet til å utvikle stemmen slik at jeg kunne utnytte dette i musikalfaget. Jeg fikk ofte komme med egne forslag til sanger og vi hadde et tydelig mål med å synge en konsert i slutten av semesteret. Jeg opplevde å få mange fine utfordringer i timene og jeg ble dyktig på å reflektere over det jeg oppdaget og lærte i timene. Jeg har oppdaget så mye nytt om stemmen min og fant ut at potensialet mitt som sanger var mye større enn jeg var klar over. Jeg fikk en ny tro på meg selv som sanger og dette påvirket meg også som danser. For meg var ikke dansen og pedagogikken nok...  jeg måtte også ha sangen for å føle meg komplett. På 3. året har jeg vært på mange auditions for musikaler og andre jobber som krever at du synger i tillegg til å danse. Jeg ser nå hvor nyttige og viktige disse individuelle sangtimene har vært for å forberede meg på den virkelige verdenen som er der ute.*

**Hvordan var det å stå på scenen på jubileumsforestillingen med hele skolen bak deg og publikums fulle oppmerksomhet?**

*- Det var en helt fantastisk følelse. Jeg har aldri kjent meg så lykkelig og fri som akkurat i det nummeret. Lyset, kjolen, fullsatt sal…alt var perfekt. Høydepunktet for meg var når jeg kjente, hørte og følte alle de andre studentene bak meg. Jeg er en veldig følsom person og min frykt var å begynne å gråte før jeg i det hele tatt hadde startet å synge, men overraskende nok klarte jeg å være i rollen hele veien. Det vil si, inntil teppet lukket seg og jeg innså at det var slutt… skoleåret var over. Det var på en måte en befriende følelse, men også utrolig trist og tårene strømmet på. Underveis i sangen var det en tanke som var så sterk. ”Det er dette jeg skal gjøre, stå på en scene fordi det er her...akkurat her jeg hører hjemme”.*

**Har du andre opplevelser du vil trekke frem fra tiden ved NDH?**

* *Jeg hadde en helt fantastisk praksisperiode i mitt siste studieår på Ski videregående skole med åtte dyktige jenter fra danselinjen. Det var vidunderlig å se hvordan elevene utviklet seg på en intensiv og kort periode. Jeg opplevde at jeg utviklet mine pedagogiske evner og jeg kjente meg veldig trygg i rollen som pedagog. Det var ekstra spesielt for meg fordi jeg selv gikk på denne skolen (2007-2010) og det var der det hele startet for meg. Interessen for dansen, oppdagelsen av hvor mye en pedagog kan inspirere og utvikle en elev. Det var en fantastisk følelse å stå foran elevene som pedagogen og ”se meg selv” der jeg en gang sto med drømmer som jeg ikke trodde jeg ville klare å oppnå.*

**Du er nå ferdigutdannet ved NDH, hvordan er veien videre?**

*- Veien videre blir veldig spennende for meg. For noen måneder siden var jeg på en audition i Gøteborg for Sunwing Family Resort som show-artist. For to uker siden fikk mitt aller første jobbtilbud og jeg skrev kontrakt i forrige uke! Jeg skal jobbe på Gran Canaria i et halvt år fra og med oktober. I august reiser jeg på ”Showschool” på Tenerife i fem uker for å lære alle showene. Jeg kommer til å få gjøre show fem dager i uken og jeg gleder meg enormt til dette! Når jeg kommer hjem igjen skal jeg fortsette å dra på auditions, ta klasser på PRODA og forhåpentligvis starter en ny reise for meg.*

* *Drømmen er å stå på Broadway som en av hovedrollene i en kjent musikal og kjenne på akkurat den følelsen jeg hadde under jubileumsforestillingen. Det er drømmen… og er det noe pedagogene ved NDH har lært meg så er det å aldri gi seg. Mitt livsmotto: Just do it!*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

For mer info og bilder, kontakt

Camilla Storvollen, kommunikasjonsansvarlig ved Norges dansehøyskole

Tlf: 48234245

E-post: camilla@ndh.no